**ELŐTERJESZTÉS**

**Körmend Város Önkormányzata Képviselő-testülete 2022. április 6-i rendkívüli ülésére**

**Tárgy:** Körmend, 3226 helyrajzi számú ingatlan részleges értékesítése

Tisztelt Képviselő-testület!

Körmend Város Önkormányzata kizárólagos tulajdonában áll a 3226 helyrajzi számú, a Horvátnádalja – Pinka Poharazóval szomszédos terület, amelyen egy szennyvízátemelő létesült, valamint egy szakrális emlék (kőkereszt) található. Az ingatlan méretéből és a területén elhelyezett közmű létesítményből fakadóan nem tudja betölteni az ingatlan-nyilvántartásban szereplő közpark funkciót.

Az ingatlan keleti szomszédságában álló lakóház tulajdonosa (Szakály Zoltán) vételi szándékát jelezte az önkormányzati ingatlan fennmaradó, jelenleg hasznosítatlan, megközelítőleg 115 m2 nagyságú területrészére vonatkozóan. Az ingatlan-nyilvántartás alapján a 3226 helyrajzi számú ingatlan jelenleg „közpark” besorolású, amely ***a nemzeti vagyonról szóló 2011. évi CXCVI. törvény*** értelmében az önkormányzat forgalomképtelen törzsvagyonának körébe tartozik. Körmend Város Önkormányzata Képviselő-testületének az önkormányzat vagyonáról, a vagyontárgyak feletti tulajdonosi jogok gyakorlásáról, a vagyongazdálkodás, a vagyonhasznosítás szabályairól szóló 8/2012. (III.01.) rendeletének 6.§ (1) bekezdése rögzíti, hogy „a forgalomképtelen, vagy korlátozottan forgalomképes vagyonelem forgalomképesség szerinti besorolása megváltoztatásának kezdeményezéséről a Képviselő-testület minősített többséggel dönt”. A megközelítőleg 115 m2 nagyságú területrész értékesítésének feltétele az ingatlannak az önkormányzati törzsvagyonból való kivétele és a terület megosztása.

Az ingatlan megosztásának, értékbecslésének költségeit a vételi szándékkal élőnek kell viselnie.

A megosztást követően lehetővé válik az ingatlan értékesítése is, amelyről majd az értékbecslés alapján tud dönteni a Képviselő-testület.

Kérem a Képviselő-testületet az ingatlan értékesítésével kapcsolatos előzetes döntések meghozatalára.

**HATÁROZATI JAVASLAT**

Körmend Város Önkormányzata Képviselő-testülete

1. Kezdeményezi a Körmend, 3226 helyrajzi számú terület kivételét az önkormányzati forgalomképtelen törzsvagyon köréből, kezdeményezi továbbá az önkormányzat tulajdonában maradó ingatlanrész ingatlannyilvántartási megjelölésének módosítását közparkról kivett beépítetlen területté.
2. A 3226 helyrajzi számú ingatlanból kb. 115 m2 nagyságú területrészt értékesíteni kíván akként, hogy az ingatlan megosztásának, értékbecslésének költségeit a vételi szándékkal élő viseli.

Körmend, 2022. 03.31.

 **Bebes István**

**polgármester**